Zápal sedacieho nervu
Dobrý deň, už 3 týždeň mám zápal sedacieho nervu.Bola som na pohotovosti, dali mi obstrek, ale nepomohlo. Súto ukrutné bolesti. Prosím, poraďte mi. Ďakujem Eva
Dobrý deň.
Ďakujeme za Vašu otázku.
Zápal sedacieho nervu alebo ischias sa prejavuje ako nepríjemná bolesť, ktorá vyžaruje z oblasti bedra a zväčša vystreľuje do jednej dolnej končatiny. Dôsledkom býva sťaženie hybnosti, bolesť pri sedení a zníženie kvality života.
Na liečbu zápalu a zmiernenie bolesti je vhodné podávať lieky s obsahom ibuprofénu, diklofenku alebo kyseliny acetylsalicylovej. Dostupné sú vo forme prípravkov na užívanie (napríklad tablety) alebo ako lokálne pôsobiace lieky (napríklad gély, náplasti). Výborné skúsenosti máme s krémom
Algesal
, ktorý obsahuje salicyláty pôsobiace proti bolesti, protizápalovo a znižujúce opuch, a myrtekaín, ktorý znižuje svalové napätie a spôsobuje lokálne znecitlivenie. Okrem iného pôsobí na neuralgie, čiže bolesti v oblasti nervu a znižuje zápal. Krém sa nanáša 2-3x denne na postihnuté miesto, vtiera sa do úplnej absorpcie do kože.
K tomu odporúčam liek
Milgamma N
, ktorý obsahuje vitamíny skupiny B (konkrétne B1, B6 a B12). Používa sa na liečbu zápalových a bolestivých ochorení nervov. Odporúčané dávkovanie je 1 kapsula 3-4x denne. V ľahších prípadoch a ak je odpoveď na liečbu obzvlášť dobrá, stačí užívať 1-2 kapsuly denne.
Pre lepšiu účinnosť a rýchlejšiu úľavu od ťažkostí odporúčam užívať magnézium, ktoré prispieva k správnej funkcii svalov a nervov.
V prípade, že do 7 dní nebudete cítiť zlepšenie, alebo sa bolesť ešte zhorší, bude potrebné opätovne navštíviť lekára.
Prajem skorú úľavu od ťažkostí.
S pozdravom
Mgr. Barbora Bičanovská